
Text rozhodnutia
Súd: Krajský súd Košice Spisová značka: 5Sd/62/2012 Identifikačné číslo súdneho spisu: 7012201002 Dátum vydania rozhodnutia: 31. 05. 2016 Meno a priezvisko sudcu, VSÚ: JUDr. Tamara Sklenárová ECLI: ECLI:SK:KSKE:2016:7012201002.3 ROZSUDOK V MENE SLOVENSKEJ REPUBLIKY Krajský súd v Košiciach, samosudkyňou JUDr. Tamarou Sklenárovou, v právnej veci navrhovateľa : Y. T., M. F. V., T. Q. XX, M.. Č.. T. XX, proti odporkyni : Sociálna poisťovňa, ústredie Bratislava, ul. 29. augusta č. 8, 813 53 Bratislava, v konaní o zvýšenie invalidného dôchodku, t a k t o r o z h o d o l : P o t v r d z u j e rozhodnutie odporkyne zo dňa 15. júna 2012 č. XXX XXX XXXX X. Navrhovateľovi právo na náhradu trov konania n e p r i z n á v a . o d ô v o d n e n i e : Rozhodnutím zo dňa 15. 06. 2012 č. XXX XXX XXXX X odporkyňa podľa ustanovenia § 73 a § 112 ods. 4 zákona č. 461/2003 Z. z. o sociálnom poistení v znení neskorších predpisov, zamietla žiadosť navrhovateľa o zvýšenie invalidného dôchodku s tým, že tento je podľa posudku posudkového lekára sociálneho poistenia Sociálnej poisťovne, pobočky V. zo dňa 30. 05. 2012 aj naďalej invalidný podľa ustanovenia § 71 ods. 1 zákona č. 461/2003 Z. z. o sociálnom poistení v znení neskorších predpisov s mierou poklesu schopnosti vykonávať zárobkovú činnosť v rozsahu 50% v porovnaní so zdravou fyzickou osobou. Navrhovateľ sa včas podaným opravným prostriedkom domáhal preskúmania zákonnosti citovaného rozhodnutia odporkyne. Vyslovil svoj nesúhlas s týmto rozhodnutím, ktorý však neodôvodnil. Odporkyňa v písomnom vyjadrení zo dňa 14. 11. 2012 navrhla preskúmavané rozhodnutie ako vecne správne potvrdiť zo skutkových aj právnych dôvodov, obsiahnutých v jej odôvodnení. Konštatovala, že námietkam navrhovateľa nie je možné vyhovieť, pretože ako to vyplýva z posudkov posudkového lekára sociálneho poistenia Sociálnej poisťovne, pobočky V. zo dňa 30. 05. 2012, 26. 09. 2012 i posudku druhostupňového posudkového orgánu zo dňa 25. 10. 2012, vypracovaného na účely odvolacieho konania, miera poklesu jeho schopnosti vykonávať zárobkovú činnosť je 50% v porovnaní so zdravou fyzickou osobou, z čoho vyplýva, že jeho zdravotný stav nie je zhoršený v rozsahu, odôvodňujúcom určenie vyššej miery poklesu jeho schopnosti vykonávať zárobkovú činnosť. Navrhovateľ v konaní nespochybnil správnosť napadnutého rozhodnutia, preto odporkyňa zastáva názor, že vo veci bolo rozhodnuté správne a v súlade s objektívne zisteným skutkovým stavom. Súd v konaní podľa ustanovenia § 250l a nasledujúcich O.s.p. po preskúmaní napadnutého rozhodnutia, oboznámení sa s dávkovým spisom odporkyne dospel k záveru, že opravný prostriedok navrhovateľa zo dňa 07. 08. 2012 nie je dôvodný. Z obsahu administratívneho spisu odporkyne súd zistil, že navrhovateľ žiadosťou zo dňa 06. 03. 2012 požiadal o zvýšenie invalidného dôchodku z dôvodu zhoršenia jeho zdravotného stavu. Podľa posudku Posudkového lekára sociálneho poistenia Sociálnej poisťovne, pobočky v V. zo dňa 30. 05. 2012, menovaný je aj naďalej invalidný podľa ustanovenia § 71 ods. 1 citovaného zákona, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Za rozhodujúce zdravotné postihnutie u navrhovateľa posudkový lekár považoval choroby podporného a pohybového aparátu, pričom toto postihnutie je začlenené v kapitole XV, odd. G, pol. 44.1 prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 45%. Vzhľadom na závažnosť ďalších zdravotných postihnutí, ktorými sú koxartróza vpravo II. št., emočne nestabilná osobnosť, jednoduchá zdĺhavá bronchitída považoval za odôvodnené zvýšenie percentuálnej miery poklesu schopnosti vykonávať zárobkovú činnosť o 5%. Posudkový lekár dospel k záveru, že ide o 48- ročného posudzovaného so základným vzdelaním, t. č. nezamestnaného, ktorý od septembra 2011 poberá invalidný dôchodok s mierou poklesu schopnosti vykonávať zárobkovú činnosť v rozsahu 50% po implantácii totálnej endoprotézy ľavého bedrového kĺbu. RTG dokumentuje dobré postavenie TEP, bez známok uvoľnenia, dolná končatina je bez skrátenia, flexia do 90 st., vpravo prítomné známky koxartrózy II. št. Posudzovaný bol opakovane vyšetrený neurológom, klinický nález je bez známok radikulopatie či neurogénnej lézie, dlhodobo je liečený psychiatrom s dg. emočne nestabilná porucha osobnosti, avšak bez suicidálnych tendencií, bez psychotických príznakov a porúch správania. Vyšetrený bol aj na pľúcnej ambulancii pre kašeľ, pričom stav bol uzatvorený ako jednoduchá zdĺhavá bronchitída. Od posledného posúdenia v septembri 2011 nedošlo k takému zhoršeniu zdravotného stavu, ktoré by viedlo k zvýšeniu percentuálnej miery poklesu. Menovaný je naďalej invalidný s 50% mierou poklesu schopnosti vykonávať zárobkovú činnosť. K rovnakému záveru pokiaľ ide o trvanie invalidity i mieru poklesu schopnosti vykonávať zárobkovú činnosť u navrhovateľa dospel aj posudkový lekár sociálneho poistenia odporkyne so sídlom v V.Š. vo svojom posudku dňa 25. 10. 2012 vypracovanom na účely súdneho konania. Zdravotný stav navrhovateľa charakterizoval diagnostickým záverom: prítomnosť ortopedických kĺbových implantátov, koxartróza vpravo II. st., emočne nestabilná osobnosť, jednoduchá zdĺhavá bronchitída a chronická hepatopatátia, ku ktorému dospel po zhodnotení aktuálneho zdravotného stavu navrhovateľa na základe ním absolvovaných odborných lekárskych vyšetrení a vlastného lekárskeho vyšetrenia posudkovým lekárom. Za rozhodujúce zdravotné postihnutie u navrhovateľa aj tento posudkový lekár považoval choroby podporného a pohybového aparátu, pričom toto postihnutie je začlenené v kapitole XV, odd. G, pol. 44.1 prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 45%. Aj on považoval za opodstatnené zvýšenie percentuálnej miery poklesu schopnosti vykonávať zárobkovú činnosť o 5% pre závažnosť ďalších zdravotných postihnutí, ktorými sú : koxartróza vpravo II. št., emočne nestabilná osobnosť, jednoduchá zdĺhavá bronchitída a chronická hepatopatia. V závere posudku konštatoval, že posudzovaný od septembra 2011 poberá invalidný dôchodok s 50% mierou poklesu schopnosti vykonávať zárobkovú činnosť, keď v roku 2010 mu bola implantovaná totálna endoprotéza do ľavého bedrového kĺbu. Za rozhodujúce zdravotné postihnutie bola stanovená horná hranica percentuálneho rozpätia stavu po TEP s navýšením o 5% pre iné postihnutia vyplývajúce z ostatných chorobných zmien. Opätovným zhodnotením zdravotného stavu menovaného na základe novodoložených odborných lekárskych nálezov posudkový orgán konštatuje, že ten je bez podstatnejších zmien. V minulosti stanovená 50% miera poklesu schopnosti vykonávať zárobkovú činnosť bola pre posudzovaného priaznivá, funkčné postihnutie naďalej u menovaného nezdôvodňuje vyššie percento miery poklesu schopnosti vykonávať zárobkovú činnosť. Na základe dožiadania krajského súdu o vypracovanie dopĺňacieho posudku v zmysle záverov rozsudku Najvyššieho súdu SR v Bratislave č. 7So/54/2013 zo dňa 28. 05. 2014, z ktorého vyplýva, že u posudzovaného nebolo dostatočne zdôvodnené zvýšenie miery poklesu schopnosti vykonávať zárobkovú činnosť o 5% z možného navýšenia o 10%, ako aj to, že nebol zhodnotený nový psychiatrický nález zo dňa 12. 03. 2013 (lekárska správa posudkového lekára SP ústredia bola vypracovaná 25. 10. 2012), ktorý eventuálne mohol svedčiť o nepriaznivejšom zdravotnom stave posudzovaného a eventuálne by mohol ovplyvniť aj navýšenie miery poklesu schopnosti vykonávať zárobkovú činnosť s doplnením posúdenia zdravotného stavu na základe ďalších, časovo aktuálnych odborných lekárskych nálezov, ktoré navrhovateľ predložil v priebehu konania, avšak po poslednom posúdení zdravotného stavu, druhostupňový posudkový orgán odporkyne so sídlom v V. opätovne posúdil zdravotný stav navrhovateľa s prihliadnutím aj na psychiatrický nález zo dňa 12. 03. 2013, ktorý nebol predtým posúdený, a tiež na časovo aktuálne lekárske nálezy, ktoré navrhovateľ predložil v priebehu konania, po poslednom posúdení jeho zdravotného stavu. Ako to vyplýva z jeho dopĺňacieho posudku zo dňa 27. 10. 2015, tento opätovne za rozhodujúce zdravotné postihnutie u navrhovateľa určil choroby podporného a pohybového aparátu, pričom toto postihnutie je začlenené v kapitole XV, odd. G, pol. 44.1 prílohy č. 4 zákona č. 461/2003 Z. z. o sociálnom poistení a zodpovedá mu miera poklesu schopnosti vykonávať zárobkovú činnosť v rozsahu 45%. Zvýšenie percentuálnej miery o 5% predstavujú u navrhovateľa koxartróza vpravo II. st., emočne nestabilná osobnosť, jednoduchá zdĺhavá bronchitída, chronická hepatopátia. Poukázal na to, že súdy sa vo svojich uzneseniach vôbec nezaoberali možnosťou, že novo doložené lekárske nálezy posudzovaného by mohli eventuálne dokumentovať aj zlepšený zdravotný stav, ktorý by bol dôvodom stanoviť mieru poklesu schopnosti vykonávať zárobkovú činnosť smerom dolu. Uviedol, že opätovným zhodnotením zdravotného stavu možno konštatovať, že dňa 21. 09. 2011 posudková lekárka SP, pobočky V. správne zhodnotila zdravotný stav posudzovaného, keď ho neuznala invalidným so 71% mierou poklesu schopnosti vykonávať zárobkovú činnosť, ale pre zlepšený zdravotný stav bola stanovená celková 50% miera poklesu schopnosti vykonávať zárobkovú činnosť pre stav po implantácii TEP do ľavého bedrového kĺbu, so zvýšením o 5% pre iné funkčné postihnutia. Už v tom čase bolo konštatované, že postavenie endoprotézy je dobré, bez známok uvoľnenia, DK je bez skrátenia, bez výraznejších známok motorického deficitu, resp. výraznejšej svalovej atrofie. Neurologický nález dokumentoval klinický nález bez známok radikulopatie či neurogénnej lézie. Bolo konštatované, že zdravotný stav posudzovaného je zlepšený a bol uznaný čiastočne invalidným. Zároveň bola stanovená KLP na september 2014. V roku 2012 bol znova posúdený zdravotný stav posudzovaného na základe žiadosti občana o zvýšenie invalidného dôchodku. Bolo konštatované, že ten je bez podstatnejších zmien v zmysle zhoršenia, ktoré by zdôvodňovalo u posudzovaného vyššiu ako 50% mieru poklesu schopnosti vykonávať zárobkovú činnosť. V plnej miere snáď nebolo zohľadnené posudkové hľadisko pol. 44, kap. XV, odd. G, kde pri percentuálnom rozpätí 35-45% pri jednostrannej TEP je miera poklesu schopnosti vykonávať zárobkovú činnosť závislá od pretrávajúcej poruchy pohyblivosti pri stanovení hornej hranice percentuálneho rozpätia a vplyve záťaže na končatiny (napr. porucha motorickej invervácie, výrazná svalová atrofia, skrátenie končatiny viac ako 4 cm). Iné zdravotné postihnutia vyplývajúce z chorobných zmien dokumentovaných novodoloženými lekárskymi nálezmi ako emočne nestabilná osobnosť so sporadickou, resp. žiadnou potrebou psychiatrickej liečby, jednoduchý zdĺhavý zápal priedušiek bez známok ventilačnej poruchy s dokumentovaným nálezom v kľude, ako aj eventuálna hepatopátia, ktorá posledným interným vyšetrením ani nie je spomenutá, keď je konštatované, že interný nález je v medziach normy, nie sú podľa jednorázových lekárskych nálezov doložených krajským súdom dňa 11. 09. 2015 dôvodom zvýšenia rozhodujúceho zdravotného postihnutia ani o 5%. Vzhľadom na to, že bol u posudzovaného posudzovaný dlhodobý nepriaznivý zdravotný stav, ponechaná bola u neho aj naďalej 50% miera poklesu schopnosti vykonávať zárobkovú činnosť tak, ako bola zhodnotená naposledy posudkovým lekárom SP ústredia dňa 25. 10. 2012 s tým, že pri najbližšej KLP bude podrobne posudkovo zhodnotený zdravotný stav posudzovaného, a to ja na základe všetkých relevantných aktuálnych lekárskych nálezov, ktoré budú k dispozícii. Stanovená bola KLP na apríl 2016. Aj v ďalšom dopĺňacom posudku zo dňa 20. 04. 2016, po prehodnotení časovo aktuálnych lekárskych nálezov navrhovateľa, ktoré tento predložil v priebehu konania, druhostupňový posudkový orgán odporkyne zotrval na svojich predchádzajúcich záveroch pokiaľ ide o výšku určenej miery poklesu schopnosti vykonávať zárobkovú činnosť. Zo záveru tohto posudku vyplýva, že aktuálne doložené odborné vyšetrenia nedokumentujú zhoršenie zdravotného stavu posudzovaného oproti predchádzajúcemu posudku zo dňa 27. 10. 2015. Podľa opakovaných kontrolných neurologických vyšetrení posudzovaný bol vyšetrený ako akútny stav - vertigo, po kompletnom vyšetrení hodnotené ako polyetiologicky podmienené, pravdepodobne pri poruche dynamiky krčnej chrbtice, ale podľa odborného neurologického vyšetrenia je evidentná aj psychogénna komponenta. Objektívny neurologický nález ako aj interné vyšetrenie je opakovane v norme. Ide o akútne ochorenie dobre ovplyvnené liečbou, podľa odborného neurologického vyšetrenia z 01/2016 po ústupe akútneho štádia má posudzovaný doporučenú rehabilitačnú liečbu a liečbu u psychiatra vzhľadom na celkové úzkostné ladenie. Ako rozhodujúce zdravotné postihnutie bol aj naďalej stanovený - stav po implantácii TEP ľavej koxy so zaradením do kapitoly XV, odd. G, pol. 44. 1 s mierou poklesu schopnosti vykonávať zárobkovú činnosť 45%. Navýšenie rozhodujúceho zdravotného postihnutia o 5% je odôvodnené v lekárskom posudku zo dňa 27. 10. 2015, pričom posudkový lekár s uvedeným odôvodnením súhlasí aj naďalej. Z obsahu administratívneho spisu odporkyne súd tiež zistil, že zdravotný stav navrhovateľa bol naposledy pred podaním predmetnej žiadosti o zvýšenie invalidného dôchodku posudzovaný pri kontrolnej lekárskej prehliadke, stanovenej na 01. 06. 2011. Z posudku Posudkového lekára sociálneho poistenia SP, pobočka V. zo dňa 21. 09. 2011 vyplýva, že navrhovateľ je invalidný podľa § 71 ods. 1 zákona o sociálnom poistení, avšak od 21. 09. 2011 iba s mierou poklesu jej schopnosti vykonávať zárobkovú činnosť v rozsahu 50% a nie 71%. Zo záveru tohto posudku vyplýva, že 47 ročný posudzovaný so základným vzdelaním, ktorý poberá invalidný dôchodok od roku 2008 pre ťažkú sekundárnu koxartrózu ľavého bedrového kĺbu s ťa kou funkčnou poruchou, s kompenzačnou skoliózou. Dňa 31. 08. 2010 bol operovaný, prevedená bola implantácia totálnej endoprotézy ľavého bedrového kĺbu, postavenie endoprotézy bolo dobré, bez známok uvoľňovania, dolná končatiny bez skrátenia, flexia do 85 stupňov, vpravo boli prítomné známky koxartrózy II. štádia. Posudzovaný bol opakovane vyšetrený neurológom, klinický nález bol bez známok radikulopatie či neurogénnej lézie. Dlhodobo bol liečený pre na psychiatrickej ambulancii s diagnózou emočne nestabilná porucha osobnosti, impulzívny typ, zdravotný stav bol oproti predchádzajúcemu posúdeniu v roku 2008 zlepšený. Preto bol uznaný za čiastočne invalidného. Ako rozhodujúce zdravotné postihnutie boli určené choroby podporného a pohybového aparátu kapitola XV, odd. G - postihnutie končatín, položka 44.1. - jednostranná totálna endoprotéza s mierou poklesu schopnosti vykonávať zárobkovú činnosť v rozsahu 45 % s navýšením o 5 % pre iné zdravotné postihnutia - koxartrózu vpravo II. štádia a emočne nestabilnú osobnosť. Navrhovateľ v priebehu konania zotrval v celom rozsahu na podanom opravnom prostriedku. Zhodne ako pred jednotlivými posudkovými lekármi popísal svoje subjektívne ťažkosti, ktorými trpí a ktoré u neho pretrvávajú aj naďalej. Uviedol, že k podaniu žiadosti o zvýšenie invalidného dôchodku ho viedla skutočnosť, že v roku 2011, tzn. rok po absolvovaní totálnej endoprotézy došlo k zhoršeniu jeho zdravotného stavu v tom smere, že mu postihnutá noha začala chudnúť. Zmenšoval sa mu aj objem svalovej hmoty. Uvedené bolo zistené aj odborným lekárom, ktorého v tom čase navštívil, pričom mu bolo dané na vedomie, že tieto ťažkosti môžu súvisieť s tým, že organizmus sa nevysporiadal s cudzím telesom, ktoré mu bolo implantované. Vychádzajúc z uvedeného zastával názor, že určená miera poklesu schopnosti vykonávať zárobkovú činnosť nezodpovedá jeho zdravotnému stavu. Nesúhlasil ani s dopĺňacími posudkami, vypracovanými v priebehu konania, pretože si nevie predstaviť, žeby sa teraz mal zamestnať, keď má také ťažkosti, aké má, t.j. točí sa mu hlava, má záblesky, riadne nevidí, čo bolo predmetom aj riešenia neurológom v ostatnom čase. Zástupkyňa odporkyne navrhla napadnuté rozhodnutie ako vecne správne potvrdiť s poukazom na závery vo veci konajúcich posudkových lekárov, najmä posledné posudky, ktoré boli súdu doručené, kde bol vyhodnotený aktuálny zdravotný stav navrhovateľa, z ktorých vyplýva, že miera poklesu schopnosti vykonávať zárobkovú činnosť u tohto i naďalej zodpovedá 50%. Podľa ustanovenia § 70 ods. 1 zákona č. 461/2003 Z. z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa ustanovenia § 71 ods. 1 zákona č. 461/2003 Z. z. o sociálnom poistení v znení neskorších predpisov poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť, a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej, duševnej a zmyslovej schopnosti poistenca s dlhodobo nepriaznivým zdravotným stavom a telesnej, duševnej a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na invalidný výsluhový dôchodok podľa osobitného predpisu. Pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, a b) komplexných funkčných vyšetrení a ich záverov, pričom sa prihliada na zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Miera poklesu schopnosti vykonávať zárobkovú činnosť je uvedená v prílohe č. 4 a určuje sa v percentách podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí s tým, že jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa ustanovenia § 73 ods. 2 suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Podľa ustanovenia § 112 ods. 4 zákona výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Súd na základe dokazovania vykonaného v správnom i súdnom konaní dospel k záveru, že skutkové okolnosti týkajúce sa rozsahu zdravotného poškodenia navrhovateľa boli dostatočne ozrejmené príslušnými posudkovými lekármi sociálneho poistenia SP, ktorí vo svojich posudkoch vyhodnotili všetky zdravotné postihnutia navrhovateľa, vyplývajúce z jeho zdravotnej dokumentácie i vlastných vyšetrení. Navrhovateľ v konaní neuviedol žiadne nové skutočnosti, ktoré by neboli známe príslušným posudkovým lekárom pri vypracovaní posudkov a ktoré by mohli ich jednoznačné závery spochybniť. Zdravotné poškodenia navrhovateľa zistené objektívnymi lekárskymi vyšetreniami podľa podaných posudkov vo veci konajúcich posudkových orgánov znižujú jeho pracovnú schopnosť natoľko, aby bol aj naďalej invalidný. Podľa týchto posudkov pre dlhodobo nepriaznivý zdravotný stav má menovaný i naďalej stanovenú mieru poklesu schopnosti vykonávať zárobkovú činnosť vo výške 50 % v porovnaní so zdravou fyzickou osobou. Keďže navrhovateľ v konaní nepredložil také dôkazy, ktoré by odôvodňovali určenie vyššej miery poklesu jeho schopnosti vykonávať zárobkovú činnosť vo vzťahu aj k iným ochoreniam, ktorými trpí, a pre ktoré bola miera poklesu schopnosti vykonávať zárobkovú činnosť zvýšená podľa § 71 ods. 8 cit. zákona o 5 %, nárok na zvýšenie invalidného dôchodku mu nevznikol. Súd zvážil všetky uvedené skutočnosti a na ich základe a v súlade s citovanými zákonnými ustanoveniami podľa ustanovenia § 250q ods. 3 O. s. p. napadnuté rozhodnutie odporkyne ako zákonné potvrdil. Právo na náhradu trov konania súd v súlade s ustanovením § 250k ods. 1 O. s. p. použitím § 250l ods. 2 O. s. p. navrhovateľovi nepriznal, pretože tento v konaní úspešný nebol. Poučenie: Proti tomuto rozsudku možno podať odvolanie do 15 dní odo dňa jeho doručenia na Krajský súd v Košiciach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám v ustanovení § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci alebo rozhodnutie súdu vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7012201002.3 (dáta aktuálne k 9. 11. 2026). Záväzné je znenie zverejnené súdom.




